二月十日夜雨起書曾移忠禾譜後
作者：趙蕃
朝代：宋

paragraphs: 去年秋旱冬尤劇，一雪不能濡土瘠。
立春日雨雖應時，到今闕然又幾日。
遊人但欣春物榮，農夫痛心田未耕。
我因于役偶適野，駭見蓬勃煙埃生。
我今一官非勸農，爲民閔雨常顒顒。
如聞春寒雨之候，病骨不憚添衣重。
朝來數點初蔌蔌，勢壓黄昏成霢霂。
雖云潤物要無聲，未救田疇龜背暴。
眼前市糴雖云賤，復道輸租錢乏見。
從來穀賤必傷農，政亦何能堪此旱。
天公用意何難爲，三日爲霖事可知。
區區折腰困日糴，苦憶村舂宿雨時。
屠龍先生曾夫子，著書斤斤良有以。
往曾持獻儒林蘇，爲歌秧馬附書尾。
髯孫知我此書愛，遺我殷勤意何在。
世人菽麥或未分，而翁有意除稊稗。
我今一官故不堪，此書歸田爲指南。
便當教兒罷群讀，讀此寧憂飯不足。